Rassie waag niks vir Poemas in MendozaFranco Mostert – terug in die beginspan (Foto GB Jordaan) Die Springbokafrigter, Rassie Erasmus, het Sondag gesê dat hy vier of selfs vyf veranderings aan die groep oorweeg wat die Argentynse Poemas in Durban in die Rugbykampioenskap geklop het, maar hy het daarteen besluit. Die Springbokke pak die Poemas Saterdagaand (Suid-Afrikaanse tyd) in Mendoza en Erasmus het net een verandering in die opdrafspan, dié van die slot Franco Mostert in Pieter-Steph du Toit se plek, gemaak. Du Toit skuif bank toe en RG Snyman is in Marvin Orie se plek op die bank ingesluit, terwyl Wilco Louw in Thomas du Toit se plek op die bank is. Die lynstaan-verstandhouding tussen Mostert en die haker Malcolm Marx sal beslis heelwat beter wees, want hulle speel al ŉ hele paar seisoene saam. Dit was een van die leemtes wat in Durban oopgevlek is toe Marx ŉ hele paar keer nie sy springers kon vind nie (Du Toit het die lynstaantekens geroep), maar nou is daardie probleem straks op die rak geplaas. Agterlangs het Erasmus dieselfde groep behou, hoewel daar bespiegel is dat hy ŉ paar proefnemings sou doen. Nou het hy vertroue geskep, kontinuïteit behou en gee hy die kombinasies nog ŉ kans om te oortuig. Kom ons wees eerlik, behalwe een of twee spelers wat dalk oorsee speel, is daar nie beter spelers vir Suid-Afrika nie. Ja, dalk is Damian de Allende en Jesse Kriel ŉ beter senterpaar, maar sou dit so groot ŉ verskil gemaak het? Die groot vraag bly steeds: Sê nou maar Willie le Roux, Handré Pollard of Faf de Klerk kry seer, wat dan? Die Springbokke reis Vrydag na Mendoza nadat hulle die afgelope paar dae in Buenos Aires voorberei het. Die Springbokspan ‒ 15. Willie le Roux, 14. Makazole Mapimpi, 13. Lukhanyo Am, 12. André Esterhuizen, 11. Aphiwe Dyantyi, 10. Handré Pollard, 9. Faf de Klerk, 8. Warren Whiteley, 7. Siya Kolisi (kaptein), 6. Francois Louw, 5. Franco Mostert, 4. Eben Etzebeth, 3. Frans Malherbe, 2. Malcolm Marx, Beast Mtawarira. Bank: 16. Bongi Mbonambi, 17. Steven Kitshoff, 18. Wilco Louw, 19. RG Snyman, 20. Pieter-Steph du Toit, 21. Embrose Papier, 22. Lionel Mapoe, 23. Damian Willemse.